  Майя Бывальцева Литературая кафе но адӟытон зал кылдозы Ижкарысь Печатья юртын. 10-тӥ толшоре ортчем пресс-конференциын со сярысь вераз Удмуртиысь Печатья но калыке ивортодэт вӧлмытонъя агентстволэн кивалтӥсез Алексей Воронцов. «Интывылэз (Пастухов урамысь 13 номеро юртъёсын огъетэз -ред.) уже кутонъя учкет туннэ соглаштӥське на. Виктор Алексеевич Савельев, кивалтэтлэн тӧроез, со учкетэз эскерон, отчы ватсан-тупатонъёс пыртон вылысь толшор пумын-тулыспал кутсконын кивалтэтлэн азьвалтэтэныз люкаськыны косӥз», — вераз журналистъёслы Алексей Воронцов. Азьвылгес веразы ни вал, 2017-тӥ арын юртлэсь вылзэ тупатъялозы шуыса. Чакланъёсъя, кафе арлэн кыкетӥ ӝыныяз кылдоз, нош нырысетӥ адӟытонъёсты учкыны луоз ни нырысетӥяз. 2018-тӥ арлы чакланъёсын — 150–200 адямилы пресс-центр, иворъёсты вӧлмытӥсь ёзэсъёслы но журналистъёслы эрикрадъя юрттэт сётонъя центр, фестиваль но документальной киноез учкон понна зал кылдытон. Нош али печатья музеез кылдытон уж мынэ, со Россиын нырысетӥез луыны быгатоз. Тодэ вайытом, Удмуртилэн тӧроезлэн Александр Соловьёвлэн кичӧлтэмезъя, Пастухов урамысь 13 номеро юртын «Печатья юрт» кылдоз. Туннэ отын интыяськемын «Иворъёсъя «Удмуртия» улосвыл ёзэс», элькунысь Журналистъёслэн огазеяськонзы но Гожъясьёслэн огазеяськонзы, «Удмуртская правда», «Ӟечбур» газетъёслэн редакциоссы но «Луч», «Кизили» но «Инвожо» журналъёслэн редакциоссы. Тегъёс: Мерлык Ижкар АлексейВоронцов Удмуртия  